Ο κανονισμός (ΕE) 2016/424 καθορίζει τους κανόνες σχετικά με τις ουσιώδεις απαιτήσεις ασφάλειας, τον σχεδιασμό, την κατασκευή και τη θέση σε λειτουργία νέων εγκαταστάσεων με συρματόσχοινα για τη μεταφορά επιβατών. Οι εν λόγω κανόνες διασφαλίζουν την ασφάλεια των επιβατών και επιτρέπουν την πώληση και τη χρήση του εξοπλισμού σε ολόκληρη την Ευρωπαϊκή Ένωση (ΕΕ). Ο κανονισμός αντικαθιστά την οδηγία 2000/9/ΕΚ. Η νομοθεσία καλύπτει καλωδιοκίνητους εναέριους θαλάμους (τελεφερίκ), σχοινοσιδηρόδρομους και τηλεκαθίσματα για την μεταφορά ατόμων, ιδιαίτερα σε ορεινά τουριστικά θέρετρα, αστικές μεταφορές και αθλητικές εγκαταστάσεις. Τα δύο ουσιώδη κριτήρια προσδιορισμού των εγκαταστάσεων με συρματόσχοινα που καλύπτονται από τη νομοθεσία είναι η έλξη από συρματόσχοινα και η μεταφορά επιβατών. Η νομοθεσία εφαρμόζεται στις νέες εγκαταστάσεις με συρματόσχοινα1, στις τροποποιήσεις των υφιστάμενων εγκαταστάσεων με συρματόσχοινα που χρειάζονται άδεια, και στα υποσυστήματα2 και τα κατασκευαστικά στοιχεία ασφάλειας3 για εγκαταστάσεις με συρματόσχοινα. Όλα πρέπει να πληρούν τις ουσιώδεις απαιτήσεις ασφάλειας που προβλέπονται στο παράρτημα ΙΙ του εν λόγω κανονισμού. Στο παράρτημα II προβλέπονται οι ουσιώδεις απαιτήσεις που καλύπτουν όλες τις πτυχές των εγκαταστάσεων με συρματόσχοινα, συμπεριλαμβανομένων της συντήρησης και της λειτουργικότητας, οι οποίες αφορούν ζητήματα από τις διαστάσεις και τη συναρμολόγηση μέχρι συστήματα ρυμούλκησης και χειρισμού. Το πρόσωπο ή η εθνική αρχή που είναι υπεύθυνη για τις εγκαταστάσεις με συρματόσχοινα σε ένα κράτος μέλος της ΕΕ πρέπει να διενεργεί συνολική ανάλυση της ασφάλειας κάθε σχεδιαζόμενης εγκατάστασης και να περιλαμβάνει τα αποτελέσματα σε μια έκθεση ασφαλείας. Τα κράτη μέλη πρέπει: να διασφαλίζουν ότι καμία λειτουργική εγκατάσταση με συρματόσχοινα δεν ενδέχεται να θέσει σε κίνδυνο την υγεία ή την ασφάλεια προσώπων ή αγαθών, εφόσον έχει εγκατασταθεί, συντηρηθεί και λειτουργεί σωστά για τη χρήση για την οποία προορίζεται· να ορίζουν τις διαδικασίες για την έγκριση της κατασκευής και της θέσης σε λειτουργία των εγκαταστάσεων με συρματόσχοινα που υπάγονται στη δικαιοδοσία τους· να επιτρέπουν τη συνέχιση της λειτουργίας των εγκαταστάσεων με συρματόσχοινα μόνον εφόσον αυτές συμμορφώνονται με τους όρους που παρατίθενται στην έκθεση ασφάλειας. Οι κατασκευαστές των υποσυστημάτων και των κατασκευαστικών στοιχείων ασφαλείας πρέπει: να διασφαλίζουν ότι αυτά σχεδιάζονται και κατασκευάζονται σύμφωνα με τις ουσιώδεις απαιτήσεις που ορίζονται στο παράρτημα II· να φυλάσσουν τον τεχνικό φάκελο και τη δήλωση συμμόρφωσης ΕΕ4 επί 30 έτη· να τους προσδίδουν έναν αναγνωρίσιμο τύπο, παρτίδα ή σειρά· να υποδεικνύουν τα στοιχεία επικοινωνίας τους· να παρέχουν εύκολα κατανοητές πληροφορίες για τη χρήση και την ασφάλεια· να ενημερώνουν άμεσα τις εθνικές αρχές εάν ένα υποσύστημα ή κατασκευαστικό στοιχείο ασφάλειας παρουσιάσει κίνδυνο. Επιβάλλονται υποχρεώσεις σε εισαγωγείς και διανομείς προκειμένου να διασφαλιστεί ότι τα υποσυστήματα ή τα κατασκευαστικά στοιχεία ασφαλείας πληρούν τις ουσιώδεις απαιτήσεις. Τα κράτη μέλη ενημερώνουν την Ευρωπαϊκή Επιτροπή σχετικά με τους διάφορους οργανισμούς που έχουν λάβει άδεια για τη διεξαγωγή των δοκιμών της αξιολόγησης της συμμόρφωσης5. Η Επιτροπή οργανώνει ανταλλαγή εμπειριών μεταξύ των εθνικών αρχών. Τα κράτη μέλη πρέπει να έχουν θεσπίσει κυρώσεις για τυχόν παραβιάσεις της νομοθεσίας μέχρι τις . Η νομοθεσία δεν εφαρμόζεται στα εξής: ανελκυστήρες που καλύπτονται από ξεχωριστή νομοθεσία της ΕΕ (οδηγία 2014/33/ΕΕ)· σε συρματόσχοινα που τέθηκαν σε λειτουργία πριν από την και τα οποία εξακολουθούν να λειτουργούν και χαρακτηρίζονται ως εγκαταστάσεις ιστορικής ή πολιτισμικής κληρονομιάς, οι οποίες δεν έχουν υποστεί σημαντικές σχεδιαστικές ή κατασκευαστικές αλλαγές, συμπεριλαμβανομένων των υποσυστημάτων και των κατασκευαστικών στοιχείων ασφάλειας τα οποία έχουν σχεδιαστεί ειδικά για αυτές· εγκαταστάσεις που προορίζονται για γεωργικούς σκοπούς ή σκοπούς δασοκομίας· συρματόσχοινα που μεταφέρουν αγαθά και συγκεκριμένα πρόσωπα προς ορεινά καταφύγια και καταλύματα· ψυχαγωγικούς εξοπλισμούς σε πανηγύρια και πάρκα αναψυχής· εγκαταστάσεις ορυχείων και βιομηχανικές εγκαταστάσεις· εγκαταστάσεις μεταφοράς στο νερό. Ο τροποποιητικός κανονισμός (ΕE) 2024/2748 αποσκοπεί στην αποφυγή διαταραχών στην εσωτερική αγορά στην περίπτωση έκτακτης ανάγκης διασφαλίζοντας ότι, αφού ενεργοποιηθεί η λειτουργία έκτακτης ανάγκης στην εσωτερική αγορά, όπως ορίζεται στον κανονισμό (ΕΕ) 2024/2747 (τον κανονισμό έκτακτης ανάγκης και ανθεκτικότητας στην εσωτερική αγορά), μέσω μιας εκτελεστικής πράξης που εκδίδεται από το Συμβούλιο της Ευρωπαϊκής Ένωσης, τα εμπορεύματα και οι υπηρεσίες που έχουν χαρακτηριστεί συναφή με την κρίση εμπορεύματα και υπηρεσίες6 μπορούν να διατίθενται στην αγορά όσο πιο γρήγορα γίνεται. Ο τροποποιητικός κανονισμός (ΕΕ) 2024/2748 προσθέτει ένα κεφάλαιο στον κανονισμό (ΕΕ) 2016/424 περιγράφοντας λεπτομερώς πώς θα εφαρμόζονται αυτές οι διαδικασίες έκτακτης ανάγκης. Το νέο κεφάλαιο: υποχρεώνει τους οργανισμούς αξιολόγησης της συμμόρφωσης να αποδίδουν προτεραιότητα στις αιτήσεις αξιολόγησης της συμμόρφωσης των συναφών με την κρίση προϊόντων έναντι αυτών που δεν είναι· επιτρέπει στα κράτη μέλη, κατ’ εξαίρεση και κατόπιν δεόντως αιτιολογημένου αιτήματος, να επιτρέπουν προσωρινά τη διάθεση στην αγορά υποσυστημάτων και κατασκευαστικών στοιχείων ασφάλειας που διατίθενται στην αγορά ή ενσωματώνονται σε εγκαταστάσεις με συρματόσχοινα χωρίς τη διεξαγωγή των κανονικών διαδικασιών αξιολόγησης της συμμόρφωσης, όπου η συμμετοχή ενός κοινοποιημένου οργανισμού είναι υποχρεωτική και οι οποίες μπορούν να διασφαλίσουν ότι πληρούνται όλες οι ουσιώδεις απαιτήσεις. επιτρέπει στις αρμόδιες αρχές των κρατών μελών να τεκμαίρουν ότι τα υποσυστήματα και τα κατασκευαστικά στοιχεία ασφάλειας που διατίθενται στην αγορά ή ενσωματώνονται σε εγκαταστάσεις με συρματόσχοινα κατασκευάζονται σύμφωνα με πρότυπα της ΕΕ, σχετικά ισχύοντα εθνικά πρότυπα ή σχετικά ισχύοντα διεθνή πρότυπα που έχουν αναπτυχθεί από κάποιον εγκεκριμένο διεθνή οργανισμό τυποποίησης, και που έχουν προσδιοριστεί από την Ευρωπαϊκή Επιτροπή ως κατάλληλα για την επίτευξη συμμόρφωσης και εξασφαλίζουν ισοδύναμο επίπεδο προστασίας με εκείνο που παρέχουν τα εναρμονισμένα πρότυπα, συμμορφώνεται με τις οικείες ισχύουσες ουσιώδεις απαιτήσεις· δίνει στην Επιτροπή τη δυνατότητα να θεσπίζει, μέσω εκτελεστικών πράξεων, κοινές προδιαγραφές στις οποίες θα μπορούν να βασίζονται οι κατασκευαστές προκειμένου να επωφεληθούν από το τεκμήριο συμμόρφωσης με τις ισχύουσες ουσιώδεις απαιτήσεις (οι εκτελεστικές πράξεις με τις οποίες θεσπίζονται οι εν λόγω κοινές προδιαγραφές παραμένουν σε ισχύ καθ’ όλη τη διάρκεια της λειτουργίας έκτακτης ανάγκης στην εσωτερική αγορά).